钦定古今图书集成/明伦汇编/官常典/第749卷 > 刘禋
## 钦定古今图书集成/明伦汇编/官常典/第749卷 > 刘禋

按《明外史忠义传》：“禋字诚吾，中部人。从高祖聪，顺天
巡抚。高祖璋，霸州知州。祖仕，刑部郎中，以诤大礼廷
杖。后与定李福达狱，下吏遣戍。穆宗朝，起太仆少卿，
年老不就。父尔完，历商丘、名山知县，有学行。禋性刚
介，事亲孝。母殁于名山，四千里扶榇，过剑阁云栈，以
肩任之。父少寐，爱听《史记》，禋每夕朗诵，俟父熟寝乃”
巳。崇祯四年，贼陷中部，禋负父走免。十四年由乡举
授登封知县。土寇李际遇、申靖邦据山为乱，禋练壮
士数百，且守且战，寇不敢近。十五年，李自成陷其城，
禋被缚。自成以同郡故，欲降之，禋叱曰：“岂有奕世清
白吏肯降贼耶？”自成曰：“吾与若同乡，今有事关中，曷
与我共事。”禋终不屈。自成义之，遣贼将反复说以数
百言，禋执弥厉，乃见杀。赠佥事。